b'\n_START_ARTICLE_\nUtvin, Timi\xc8\x99\n_START_SECTION_\nLocalizare\n_START_PARAGRAPH_\nUtvin se situeaz\xc4\x83 la vest de Timi\xc8\x99oara, la limita dintre comuna S\xc3\xa2nmihaiu Rom\xc3\xa2n \xc8\x99i municipiu, pe malul st\xc3\xa2ng al Canalului Bega, delimitarea teritorial\xc4\x83 disp\xc4\x83r\xc3\xa2nd datorit\xc4\x83 dezvolt\xc4\x83rii reziden\xc8\x9biale \xc8\x99i utilitare puternice. Acest teritoriu a cunoscut o dezvoltare edilitar\xc4\x83 deosebit\xc4\x83 astfel \xc3\xaenc\xc3\xa2t distan\xc8\x9ba de la Utvin p\xc3\xa2n\xc4\x83 \xc3\xaen centrul ora\xc8\x99ului este de circa 11 km, iar leg\xc4\x83tura se face pe drumul jude\xc8\x9bean DJ591. 3 km la vest, pe acela\xc8\x99i drum, se afl\xc4\x83 centrul de comun\xc4\x83, S\xc3\xa2nmihaiu Rom\xc3\xa2n. Prin Utvin trece \xc8\x99i calea ferat\xc4\x83 Timi\xc8\x99oara-Cruceni, cu halta Utvin._NEWLINE_Din August 2010 Utvin este legat de Timisoara si celelalte sate asezate pe langa canalul riului Bega prin pista de biciclete realizata cu fonduri europene si care este continuata in Timisoara de pistele de biciclete nou create.\n_START_SECTION_\nIstorie\n_START_PARAGRAPH_\nPrima atestare documentar\xc4\x83 este din 1338, c\xc3\xa2nd apare \xc3\xaen registrele papale cu denumirile de Uthwin sau Kis Otveny, documente din care reise c\xc4\x83 avea dreptul s\xc4\x83 \xc8\x9bin\xc4\x83 t\xc3\xa2rguri. \xc3\x8en 1456 a intrat pe surt timp \xc3\xaen posesia lui Iancu de Hunedoara. S-au succedat diferi\xc8\x9bi proprietari feudali maghiari. \xc3\x8en anul 1552, comitele de Timi\xc8\x99oara a anexat Utvinul Cet\xc4\x83\xc8\x9bii Timi\xc8\x99oara. Documentele medievale vorbesc despre o localitate mai la sud de Utvin, Ora\xc8\x99i, dar aceasta nu mai exist\xc4\x83. \xc3\x8entr-un defter otoman din 1554, este consemnat cu 170 case, un num\xc4\x83r foarte mare pentru acea perioad\xc4\x83._NEWLINE_\xc3\x8en perioad\xc4\x83 modern\xc4\x83, conform unui reces\xc4\x83m\xc3\xa2nt din 1910 a\xc8\x99ezarea avea 312 cl\xc4\x83diri, cu o popula\xc8\x9bie de 1.440 dintre care 1.095 rom\xc3\xa2ni de religie ortodox\xc4\x83, 180 maghiari, 105 germani, cu o halt\xc4\x83 pe linia ferat\xc4\x83. \xc3\x8en 1912 existau doi proprietari mai de seam\xc4\x83 Mihai Acxel de Zombor \xc8\x99i Valentin Watz. Comuna mai dispunea \xc8\x99i de c\xc4\x83r\xc4\x83mid\xc4\x83rie, proprietatea firmei Dunster \xc8\x99i Wetzler. Unul din lanuri se mai nume\xc8\x99te \xc3\xaen gri popular \xe2\x80\x9cLa piatr\xc4\x83\xe2\x80\x9d. Aici se mai v\xc4\x83d liniile funda\xc8\x9biei unei vechi biserici probabil pe locul unde \xc3\xaen Evul Mediu era vatra satului._NEWLINE_Autorit\xc4\x83\xc8\x9bile maghiare au impus \xc3\xaen anul\xc2\xa01913\xc2\xa0denumirea\xc2\xa0\xc3\x96tveny, iar de la\xc2\xa01918\xc2\xa0poart\xc4\x83 numele actual\xc2\xa0Utvin.\n_START_SECTION_\nStructura etnic\xc4\x83\n_START_PARAGRAPH_\n\xc3\x8enc\xc4\x83 de la primele recens\xc4\x83minte moderne, se atest\xc4\x83 caracterul rom\xc3\xa2nesc al Utvinului. O minoritate mai consistent\xc4\x83 a existat \xc3\xaen perioada 1890-1920, de maxim 20% din popula\xc8\x9bie, \xc3\xaendeosebi germani \xc8\x99i maghiari. Germanii au r\xc4\x83mas dup\xc4\x83 al doilea r\xc4\x83zboi mondial, \xc3\xaen schimb a crescut num\xc4\x83rul maghiarilor. \xc3\x8en prezent, din totalul de 2.451 locuitori(2011), 1.777 sunt rom\xc3\xa2ni (73%), restul fiind maghiari, italieni, germani \xc8\x99i al\xc8\x9bii.\n_START_SECTION_\nStructura religioas\xc4\x83\n_START_PARAGRAPH_\nDin punct de vedere religios, majoritatea locuitorilor sunt ortodoc\xc8\x99i.'